હા, વાત સાવ સાચી છે. નામ વાંચતી વખતે એવું લાગે કે આ ટાઇટલનો રોલ કોઈ ફિલ્મમાં કરતું હશે, પણ એવું બિલકુલ નથી અને તૃપ્તિને શોધવાનો વારો આવે એવી પરિસ્થિતિ સરજાય છે. હવે જો તમારા મનમાં સવાલ જન્મે કે તો આ નામ કોનું છે તો એ સવાલના જવાબ માટે તમારે ફિલ્મ જોવાની જરૂર છે. ફિલ્મની વાર્તા સુરત શહેર અને એની આસપાસના વિસ્તારની છે. સુરત પાસે આવેલા એક ગામનું કપલ સુરત રહેવા આવે છે. વાઇફની જરા પણ ઇચ્છા નથી કે તે ગામ છોડીને સુરત રહેવા જાય, પણ એ પછી તે એકાએક જ માની જાય છે અને પતિ સાથે સુરત જાય છે. સુરત ગયા પછીના થોડા જ દિવસમાં એ લેડીના હાથથી એક મર્ડર થઈ જાય છે. પુરાવા બધા જ એ લેડીની વિરુદ્ધના છે અને એ પછી પણ તે માનવા તૈયાર નથી કે આવી કોઈ ઘટના સાથે તે સંકળાયેલી છે. પોલીસ-ઇન્ક્વાયરી શરૂ થાય છે અને આ ઇન્ક્વાયરી દરમ્યાન જ નવેસરથી એક મર્ડર થાય છે. સેમ સ્ટાઇલ અને સેમ મોડસ-ઑપરૅન્ડી સાથે. હવે મર્ડર કોણ એ શોધવાનું કામ શરૂ થાય છે જે ધીમે-ધીમે આગળ વધે છે. પણ જેમ-જેમ આગળ વધે છે એમ એ ઝાટકો આપવાનું કામ કરે છે. ફિલ્મના ડિરેક્ટર સબિર શેખ છે.